Αγαπητοί γονείς και κηδεμόνες, εκπαιδευτικοί και μαθητές,
Σας καλωσορίζουμε στη σημερινή μας εκδήλωση. Πήραμε αυτή την πρωτοβουλία, αρχικά για να ενημερωθούμε για το πολύ σημαντικό ζήτημα των αλλαγών που έρχονται με τη μεταρρύθμιση του Εθνικού Απολυτηρίου, αλλά και γιατί πιστεύουμε ότι με τη σημερινή εκδήλωση μπορεί να γίνει η αρχή για να ξεκινήσει η συζήτηση και η παράθεση απόψεων γενικότερα για τα σχολεία και την εκπαίδευση των παιδιών μας, να υπάρξει ένας κοινός συντονισμός γονέων, εκπαιδευτικών και μαθητών για τα μεγάλα προβλήματα του Σχολείου, της Παιδείας γενικότερα. Για αυτό απευθύναμε κάλεσμα συμμετοχής σε εκπαιδευτικούς και μαθητές και σήμερα βρίσκονται και αυτοί εδώ.
Εδώ και κάποιους μήνες έχει ανοίξει από την κυβέρνηση η συζήτηση για το λεγόμενο Εθνικό Απολυτήριο στο Λύκειο. Οι βασικές του κατευθύνσεις κατατέθηκαν από την Υπουργό Παιδείας κ. Ζαχαράκη και συζητήθηκαν στην αρμόδια Επιτροπή της Βουλής. Αυτό το διάστημα τις επεξεργάζεται μια Επιτροπή Διαλόγου, οπότε το Φθινόπωρο υπάρχει η πρόβλεψη να κατατεθεί και συγκεκριμένο νομοσχέδιο. Από αυτά που είπε η Υπουργός οι αλλαγές που φέρνει η μεταρρύθμιση αφορούν τον τρόπο που θα καθορίζεται ο τελικός γενικός βαθμός του απολυτηρίου του Λυκείου, ο τρόπος που θα καθορίζονται τα θέματα των εξετάσεων στις τρεις τάξεις του Λυκείου και πώς θα γίνεται πλέον η εισαγωγή στην Ανώτατη Εκπαίδευση αφού όπως φαίνεται οι Πανελλαδικές Εξετάσεις πάνε προς κατάργηση. Με βάση τα μέχρι τώρα δεδομένα οι αλλαγές θα ξεκινήσουν από τους μαθητές της σημερινής ΣΤ’ Δημοτικού ή Α’ Γυμνασίου.
Ποια είναι τα μέχρι τώρα δεδομένα που συζητιούνται.
- Θα θεσπιστεί το Εθνικό Απολυτήριο, έτσι θα ονομάζεται το Απολυτήριο του Λυκείου. Στον τελικό γενικό βαθμό του Λυκείου θα «μετράει» με ποσοστά η βαθμολογία ή και των τριών τάξεων ή μόνο της Β’ και Γ’ Λυκείου. Εάν τελικά καταργηθούν οι Πανελλήνιες, ο βαθμός του Εθνικού Απολυτηρίου θα καθορίζει και την εισαγωγή στα ΑΕΙ. 
Σήμερα η τελική βαθμολογία του Λυκείου καθορίζεται μόνο από την Γ’ τάξη. Για εισαγωγή στα ΑΕΙ δίνονται οι γνωστές Πανελλήνιες εξετάσεις.
-Άλλο σημαντικό στοιχείο των προτάσεων για τη νέα μεταρρύθμιση είναι ότι τα θέματα των εξετάσεων, σε όλες τις τάξεις του Λυκείου, θα είναι Πανελλαδικού επιπέδου όλα αποκλειστικά από την Τράπεζα Θεμάτων. Δεν θα υπάρχει πλέον η δυνατότητα του καθηγητή να επιλέξει θέματα με βάση το επίπεδο της τάξης.
Αυτό που ισχύει σήμερα είναι ότι το 50% των θεμάτων των προαγωγικών και απολυτηρίων εξετάσεων επιλέγεται με ηλεκτρονική κλήρωση από την Τράπεζα Θεμάτων, λίγο πριν την έναρξη της εξέτασης, και μπαίνει αυτούσιο. Το υπόλοιπο 50% διαμορφώνεται από τους καθηγητές του κάθε σχολείου.
-Επίσης συζητιέται να αλλάξει το ποσοστό συμμετοχής στο βαθμό και να είναι 70% της γραπτής εξέτασης και της προφορικής να είναι 30%.
Σήμερα είναι 50% η γραπτή και 50% η προφορική.
-Τέλος βασικό στοιχείο της συζήτησης είναι η ένταξη του Πολλαπλού Βιβλίου στο Δημοτικό, στο Γυμνάσιο και στο Λύκειο. Με βάση την Εγκύκλιο κάθε σχολείο θα μπορεί ανάμεσα σε 2 ή 3 βιβλία, να επιλέξει σε κάθε μάθημα ένα βιβλίο για κάθε τάξη.
Σήμερα υπάρχει ένα βιβλίο για κάθε μάθημα, ίδιο για όλα τα σχολεία.

Πραγματικά μιλάμε για μεγάλες αλλαγές που σε πρώτη ανάγνωση όλοι καταλαβαίνουμε ότι δημιουργούν ένα εκπαιδευτικό σύστημα που κάνει το Λύκειο ακόμα περισσότερο ένα εξεταστικό κέντρο με πολλαπλές και συνεχόμενες εξετάσεις Πανελλαδικού Τύπου σε κάθε του τάξη. Νομίζουμε καταλαβαίνουμε όλοι ότι η πίεση των Πανελλαδικών, δηλαδή ότι σε μία εξέταση κρίνονται όλα, θα μεταφερθεί σε όλη τη σχολική ζωή των παιδιών στο Λύκειο. Θα έχουνε πολλές και επαναλαμβανόμενες πιέσεις της στιγμής. Όσοι έχουν παιδιά στο Λύκειο μπορούν να καταλάβουν τι σημαίνει για αυτά να δίνουν κάθε χρόνο πανελλήνιες εξετάσεις. Με το νέο σύστημα, μπορεί οι Πανελλήνιες να πηγαίνουν για κατάργηση, όμως θα έχουν πλέον σε κάθε τάξη του Λυκείου εξετάσεις που θα καθορίζουν τόσο το αν θα περάσουν την τάξη όσο και την πρόσβαση τους στο πανεπιστήμιο. Η πίεση και το άγχος δηλαδή παραμένουν και αυξάνονται, παρά τις εξαγγελίες ότι με το νέο σύστημα θα αντιμετωπιστούν. 
Καλά, ότι θα μειωθούν τα φροντιστήρια δε νομίζουμε ότι πρέπει να σχολιαστεί. Αλήθεια απορούμε από που προκύπτει το συγκεκριμένο συμπέρασμα. Είναι φανερό σε όλους ότι σε καμία περίπτωση δεν καταργεί, ούτε καν περιορίζει τα φροντιστήρια, όταν τα παιδιά θα έχουν στην ουσία τριπλές Πανελλαδικές. Τα φροντιστήρια θα έχουν τεράστια αύξηση, κάτι που σημαίνει ακόμα λιγότερο ελεύθερο χρόνο για τα παιδιά μας και ακόμα μεγαλύτερα έξοδα για εμάς, και πολύ πιθανόν και σε μικρότερες ηλικίες. 
Τι βλέπουμε εμείς ως γονείς να δημιουργεί άγχος, πίεση και διαφυγή στα φροντιστήρια;
Ότι κάθε χρόνο δεν ξέρουμε αν θα υπάρχει δάσκαλος, νηπιαγωγός, αν θα διδάσκονται όλα τα μαθήματα στο γυμνάσιο και στο λύκειο. Κάθε χρόνο ζούμε με αυτό το άγχος και μετράμε αν μας φτάνει ο μισθός για να στηρίξουμε τα παιδιά μας μέσω των φροντιστηρίων, ενώ πολλοί για να ανταπεξέλθουμε κάνουμε και δεύτερη δουλειά. Και πραγματικά φέτος με μόλις 5.500 διορισμούς τι θα γίνει με τα παιδιά που του του χρόνου πάνε Α Γυμνασίου και στο Λύκειο θα πρέπει να εξεταστούν με τριπλές πανελλήνιες, και δεν θα έχουν εκπαιδευτικούς;  
     Επίσης επειδή κάθε μεταρρύθμιση, έτσι και αυτή, μιλάει για αναβάθμιση του σχολείου κλπ, θα θέλαμε να εκφράσουμε τη γνώμη μας σε κάποια θέματα. Είναι αναβάθμιση οι περισσότερες εξετάσεις; Όχι, φυσικά και δεν είναι. Από την άλλη, μπορεί να πει κάποιος ότι μιλώντας απλά για τις εξετάσεις, αν θα είναι πολλές ή αν θα είναι λίγες, συμβάλλει στην αναβάθμιση του σχολείου; Έτσι απλά; Απλά δηλαδή ο αριθμός των εξετάσεων είναι το κύριο που μας απασχολεί και με μεταρρυθμίσεις στις εξετάσεις θα έρθει αναβάθμιση;
      Το ουσιαστικό είναι ότι οι εξετάσεις όχι μόνο γίνονται περισσότερες και πιο δύσκολες, αλλά ότι αυτό γίνεται μέσα σε ένα καταστροφικό εκπαιδευτικό σύστημα που έχει αποκλειστικό στόχο το κυνήγι απλά ενός βαθμού και την απόκτηση στεγνών δεξιοτήτων αντί για πραγματική μόρφωση. Το ίδιο σύστημα ήταν και πριν με τις Πανελλαδικές, το ίδιο είναι και τώρα με τις Τριπλές εξετάσεις σε κάθε τάξη. Και μάλιστα όλοι βλέπουμε τι σημαίνει αυτό το ανούσιο εκπαιδευτικό σύστημα του βαθμού, όταν πρόκειται μάλιστα για εφήβους, με όλες τις απαιτήσεις της ηλικίας, έφηβοι που χρειάζονται τον ελεύθερο χρόνο, την ασφάλεια, την ξεγνοιασιά αλλά και την απαιτούμενη στήριξη και εκπαίδευση για να μπορέσουν να εξελιχθούν σε υγιείς ενήλικες.
Θα δώσουν κίνητρο για διάβασμα οι εξετάσεις; Θα αυξηθεί με αυτό τον τρόπο το ενδιαφέρον του μαθητή και η συμμετοχή στο μάθημα; Μα μέχρι τώρα οι εξετάσεις με σκοπό το βαθμό για εισαγωγή στα ΑΕΙ έκαναν τους μαθητές να νιώθουν το μάθημα ανούσιο και για αυτό απομακρύνονται τελικά από το σχολείο, για αυτό κλείνονται τελικά σπίτι για να διαβάσουν και βγαίνουν έξω μόνο για να πάνε στο φροντιστήριο. 
4) Όσον αφορά την Τράπεζα Θεμάτων νομίζουμε ότι οι εκπαιδευτικοί στη συνέχεια μπορούν να μας πούνε και εξ ιδίας πείρας για τα αποτελέσματα της εφαρμογής της μέχρι τώρα.

Αγαπητοί γονείς, εκπαιδευτικοί, μαθητές.
Μιλάμε για αλλαγές που μας αφορούν όλους. Βλέπουμε  ότι το πολλαπλό βιβλίο θα ενταχθεί το 2027 από το Δημοτικό έως το Λύκειο, το Εθνικό Απολυτήριο και οι τριπλές πανελλαδικές θα εφαρμοστούν με βάση τις εξαγγελίες από το 2029, δηλαδή για μαθητές που σήμερα είναι στο Δημοτικό και στην Α’ Γυμνασίου. Η Τράπεζα Θεμάτων υπάρχει ήδη και θα επεκταθεί και αυτή από το 2029. 
Εμείς έχουμε προτάσεις, και αυτά που προτείνουμε τα λέμε με βάση αυτά που ζούμε καθημερινά ως γονείς.
Πρώτα και κύρια στο σχολείο χρειάζεται να υπάρχουν όλοι οι απαιτούμενοι εκπαιδευτικοί, το αυτονόητο. Μόνιμοι εκπαιδευτικοί που θα εργάζονται σε ένα σταθερό περιβάλλον με τους συναδέλφους τους. Που θα έχουν λυμένες τις βασικές τους ανάγκες. Γιατί μόνο έτσι ο εκπαιδευτικός εντάσσεται σε μια ομάδα με τους συναδέλφους του, τους γνωρίζει, συνεργάζονται και αλληλοβοηθιούνται καλύτερα για να αντιμετωπίσουν διάφορα εκπαιδευτικά ζητήματα. Αναβαθμίζοντας τον ρόλο του και ως εκπαιδευτικό-παιδαγωγό, παρέχοντας του όλα τα εργαλεία, τις υποδομές που χρειάζεται για να μπορεί να εκπληρώσει αυτόν τον δύσκολο και σύνθετο ρόλο του. Οι μαθητές επίσης αποκτούν καλύτερη σχέση με τον εκπαιδευτικό, εντάσσονται και αυτοί σε ένα σταθερό περιβάλλον χωρίς συνεχείς μεταβολές που τους επηρεάζουν αρνητικά. 
Δεύτερο, για να υπάρχει πραγματική αναβάθμιση πρέπει να υπάρχουν και οι κατάλληλες, σύγχρονες και ασφαλείς κτιριακές και υλικοτεχνικές υποδομές.
θεωρούμε, και για αυτό παλεύουμε, ότι τα παιδιά για να αναπτυχθούν σωστά, για να βοηθηθούν στην εκμάθηση και τη διδασκαλία δεν αρκεί να έχουν 4 ντουβάρια για να στεγαστούν. Το πρώτο και κύριο είναι να βρίσκονται σε ένα ασφαλές, αλλά και λειτουργικό-σύγχρονο περιβάλλον. Χρειάζονται σχολεία με ασφαλείς και σύγχρονες υποδομές — εργαστήρια, γυμναστήρια, βιβλιοθήκες, αίθουσες μουσικής — και το απαραίτητο προσωπικό για να λειτουργούν σωστά από την πρώτη μέχρι την τελευταία μέρα της σχολικής χρονιάς.  Τα σχολεία δεν έχουν τέτοιες υποδομές, ούτε κτιριακές, ούτε υλικοτεχνικές. Αυτό θα ήταν πραγματική αναβάθμιση του σχολείου. Να εξασφαλιστεί ένα τέτοιο περιβάλλον που θα δίνει όλες αυτές τις δυνατότητες σε μαθητές και εκπαιδευτικούς.
Τρίτον σε καμία περίπτωση δεν μπορούμε να δεχτούμε ότι θα φτιαχτούν νέα βιβλία με κύριο στόχο τον διαχωρισμό των παιδιών και μάλιστα από τη μικρή παιδική τους ηλικία. Το λέμε ξεκάθαρα και από τη σημερινή μας κιόλας εκδήλωση ενημερώνουμε τους γονείς. Είναι καταστροφικό ένα τέτοιο μέτρο. Αρχικά πώς είναι δυνατόν τα θέματα των εξετάσεων να είναι Πανελλαδικού επιπέδου την ώρα που κάθε σχολείο θα διδάσκει διαφορετικά βιβλία; Και επίσης γιατί άλλα παιδιά να κάνουν μάθημα με αυξημένης δυσκολίας ύλη και άλλα με χαμηλότερου επιπέδου; Δηλαδή θα έχουμε σχολεία δεύτερης και τρίτης κατηγορίας;
Πιστεύουμε ότι τα βιβλία και τα προγράμματα εκπαίδευσης πρέπει να είναι ενιαία για όλους, να δίνουν γερές γνώσεις σε Γλώσσα, Μαθηματικά, Φυσικές επιστήμες, Ιστορία, ξένες γλώσσες, να ενισχύουν την εκμάθηση της γλώσσας, την κατανόηση εννοιών, την επαφή με τη λογοτεχνία και την ποίηση, την πραγματική εκμάθηση της ιστορίας και όχι αποσπασμένες ανούσιες πληροφορίες, την ουσιαστική εκμάθηση των φυσικών επιστημών, των μαθηματικών, τη σύνδεση τους με τη ζωή, την αναζήτηση της επιστημονικής αλήθειας. Και αυτό πιστεύουμε ότι είναι απαραίτητο σε όλες τις βαθμίδες, Δημοτικό, Γυμνάσιο και Λύκειο. Έτσι θα αποκτήσουν τα παιδιά μας γερές βάσεις γνώσεων από μικρά, ενδιαφέρον για το σχολείο και κριτική σκέψη. Όταν θα αντιλαμβάνονται ότι οι γνώσεις αυτές σχετίζονται με την ζωή τους, με τον κόσμο στον οποίο ζουν, ανεξαρτήτως με το ποιο επάγγελμα θα ακολουθήσουν ως ενήλικες.
Τέταρτον όσον αφορά τις εξετάσεις. Φυσικά ο μαθητής πρέπει να συμμετέχει σε εξετάσεις. Αλλά σε εξετάσεις μέσα σε μια αναβαθμισμένη παιδαγωγική διαδικασία, να εξεταστεί σε πράγματα που τα έχει κατανοήσει και γνωρίσει πραγματικά, αφού του δόθηκαν όλες οι απαραίτητες δυνατότητες, ανεξαρτήτως από το οικογενειακό του περιβάλλον, ανεξαρτήτως από την οικονομική κατάσταση του. Να εξεταστεί σε μια εκπαιδευτική διαδικασία που δεν θα καθορίζουν το μέλλον του αποκλειστικά οι εξετάσεις. Αυτό που θα καθορίζει το μέλλον του θα είναι η δυνατότητα να αποκτήσει ολόπλευρη ουσιαστική μόρφωση και μέσα σε αυτό το περιβάλλον, να επιλέξει προς ποια επιλογή θα κινηθεί στη ζωή του μετά το Λύκειο. Και φυσικά να εξεταστεί. Για να δει τις δυνατότητες του, να του δοθούν συμβουλές πού πρέπει να εμβαθύνει περισσότερο τη μελέτη και την προσπάθεια του και με βάση αυτή την προσπάθεια να βαθμολογηθεί και να προχωρήσει σε ανώτερες σπουδές.
Πέμπτο, η Ειδική Αγωγή. Η εκπαιδευτική διαδικασία στην Ειδική Αγωγή είναι πολύ πίσω από τις δυνατότητες που έχει σήμερα η σύγχρονη παιδαγωγική αλλά και η επιστήμη, για την ουσιαστική πολύπλευρη στήριξη των παιδιών (γνωσιακή, ιατρική, ψυχοκοινωνική), αλλά και των οικογενειών τους. Θεωρούμε ότι είναι απολύτως απαραίτητο και άμεσο να δημιουργηθούν κατάλληλα και ασφαλή ειδικά σχολεία. Πρέπει οπωσδήποτε να πάψουν να θεωρούνται κόστος και να γίνουν άμεσα οι διορισμοί που χρειάζονται σε εκπαιδευτικό, επιστημονικό και βοηθητικό προσωπικό, να υπάρξει επιστημονική προσέγγιση του ζητήματος, ώστε τα παιδιά και οι οικογένειες να μπορούν να ανταπεξέλθουν στις δυσκολίες της κατάστασης και στην ένταξη στην κοινωνική ζωή, να μπορούν να αναπτύξουν τις δυνατότητες τους. 
Αυτά προτείνουμε και πιστεύουμε ότι μπορούν και κυρίως πρέπει να γίνουν μια σειρά μεταρρυθμίσεις πολύ βασικές. Πιστεύουμε ότι αυτά πρέπει να είναι στο επίκεντρο μιας εκπαιδευτικής πολιτικής, κάτι που δεν έχει γίνει ποτέ. Και το κυριότερο πρέπει να δοθούν πολύ μεγάλες χρηματοδοτήσεις για την Παιδεία, κάτι που δεν έχει γίνει από καμία κυβέρνηση. Τρία χρόνια τώρα ως γονείς δεν δεχτήκαμε από κανέναν να μας πει ότι δεν υπάρχουν λεφτά για τα παιδιά μας. Για αυτό επιμέναμε και ζητάγαμε, διεκδικούσαμε ότι καλύτερο μπορούσαμε και πετύχαμε κάποια πράγματα. Αφήστε που όσο ζητάγαμε και ψάχναμε βλέπαμε ότι υπάρχουν λεφτά, έχουν δοθεί εκατόμμύρια, αλλά δεν δίνονταν για τα σχολεία και τα παιδιά μας. Αλλά αυτό είναι άλλη κουβέντα…..
Ξεκινάμε λοιπόν σήμερα αυτή τη συζήτηση και είμαστε πολύ χαρούμενοι γι’ αυτό. Μετά από αυτά που έχουμε ζήσει τα τελευταία χρόνια, μετά από τις τόσες προσπάθειες που έχουμε κάνει. Είμαστε πολύ χαρούμενοι που είμαστε εδώ, μαζί με εκπαιδευτικούς και μαθητές για να ξεκινήσει μια κουβέντα γενικότερη για το σχολείο που θέλουμε. Είναι πλέον κάτι περισσότερο από αναγκαίο να γίνει μια ουσιαστική κουβέντα για τα μεγάλα προβλήματα της εκπαίδευσης. Μια κουβέντα που φυσικά δεν εξαντλείται εδώ σήμερα.  Θεωρούμε ότι το σημερινό πρέπει να συνεχιστεί. Η σημερινή μας εισήγηση βάζει πολλά θέματα που μπορούμε να τα συζητήσουμε και σήμερα αλλά και μετά από τη σημερινή μας εκδήλωση και τα οποία θεωρούμε ότι μπορούν να αποτελέσουν συγκεκριμένα αιτήματα γονέων, μαθητών και εκπαιδευτικών, να αποτελέσουν σημείο κοινής αγωνιστικής δράσης για ένα καλύτερο σχολείο.
Οι προτάσεις και τα αιτήματα μας, ως Ένωση Γονέων, συνοπτικά είναι:
1.Αναβάθμιση της εκπαιδευτικής διαδικασίας και των βιβλίων με επίκεντρο και γνώμονα την απόκτηση ενιαίας για όλους, ουσιαστικής και ολόπλευρης μόρφωσης μέσω της διδασκαλίας της γλώσσας, της ιστορίας, της λογοτεχνίας, των μαθηματικών και των φυσικών επιστημών.
2.  Μέσα στην παραπάνω αναβαθμισμένη διαδικασία οι εξετάσεις να υπάρχουν φυσικά, αλλά να μην είναι το κύριο από το οποίο κρίνονται όλα, ούτε να είναι μέσο μέτρησης της καλύτερης «παπαγαλίας». Αντίθετα να αποτελούν έναν από τους τρόπους που θα αξιολογείται η επίδοση του μαθητή και κυρίως θα αξιολογείται πώς θα πρέπει να βοηθηθεί περισσότερο ο μαθητής για να αποκτήσει επιτυχώς τη μόρφωση που του προσφέρει το σχολείο.
3.Ένταξη, όχι τυπικά, αλλά ουσιαστικά, της αθλητικής και καλλιτεχνικής εκπαίδευσης, στο εκπαιδευτικό μας σύστημα. 
Να υπάρχει η απαιτούμενη στήριξη και υποδομή για να αναπτυχθεί το παιδί ψυχοκοινωνικά.
Να αναβαθμιστεί με πλήρη στελέχωση εκπαιδευτικών και υλικοτεχνικής υποδομής η δια ζώσης ενισχυτική διδασκαλία για μαθητές που χρειάζονται επιπλέον στήριξη.
4. Ασφαλείς και κατάλληλες σχολικές μονάδες με όλες τις απαραίτητες κτιριακές και υλικοτεχνικές υποδομές που απαιτεί η ολόπλευρη εκπαιδευτική διαδικασία ουσιαστικής μόρφωσης και εκπαίδευσης των παιδιών μας. Να υπάρχουν εργαστήρια, βιβλιοθήκες, γυμναστήρια, αίθουσες καλλιτεχνικής και μουσικής διδασκαλίας.
5. Μείωση του αριθμού των μαθητών σε 15 ανά τμήμα, παράλληλη στήριξη επαρκής σε όλα τα παιδιά που τη χρειάζονται, ενίσχυση των ΚΕΔΑΣΥ για έγκαιρες γνωματεύσεις ώστε να μην μένει κανένα παιδί χωρίς στήριξη.
6. Μόνιμοι διορισμοί εκπαιδευτικών και στην Α’θμια  και στη Β’θμια εκπαίδευση και για όλες τις ειδικότητες, ώστε να είναι εξασφαλισμένη η κάλυψη όλων των κενών και το σταθερό και δημιουργικό εκπαιδευτικό περιβάλλον που χρειάζονται οι εκπαιδευτικοί και οι μαθητές.
7.Με ιδιαίτερη έμφαση και προτεραιότητα να λυθούν τα προβλήματα στην Ειδική Αγωγή ώστε η εκπαιδευτική διαδικασία να δίνει όλες τις δυνατότητες που έχει σήμερα η σύγχρονη παιδαγωγική αλλά και η επιστήμη, για την ουσιαστική πολύπλευρη στήριξη των παιδιών. Να υπάρξει ιδιαίτερη μέριμνα για την απαραίτητη επιστημονική προσέγγιση του ζητήματος, για την βοήθεια που απαιτείται να έχουν τα παιδιά από εξειδικευμένο επιστημονικό προσωπικό ώστε να ανταπεξέλθουν στις δυσκολίες της κατάστασης και στην ένταξη στην κοινωνική ζωή και να αναπτύξουν τις δυνατότητες τους. 

